Predkladacia správa 

Správa o plnení multilicenčnej zmluvy Microsoft Enterprise Agreement pre štátnu a verejnú správu v rezorte geodézie, kartografie a katastra sa predkladá v zmysle Plánu práce vlády SR na rok 2007.
Predložený materiál nadväzuje na materiál „Správa o plnení multilicenčnej zmluvy Microsoft Enterprise Agreement pre štátnu a verejnú správu SR“ schválený uznesením vlády SR  č. 984 zo dňa 14. decembra 2005. Cieľom predloženého materiálu je informovať o plnení multilicenčnej zmluvy v rezorte geodézie, kartografie a katastra a vytvoriť podmienky na ďalšie efektívne budovanie a spravovanie Automatizovaného informačného systému geodézie, kartografie a katastra. 
Úrad geodézie, kartografie a katastra SR pristúpil prostredníctvom prihlášky Microsoft Enterprise k zmluve medzi Ministerstvom školstva SR (v zastúpení za vymenované organizácie štátnej a verejnej správy) a Microsoft Írsko (ako poskytovateľom softvéru) v decembri 2003 v počte 1200 licencií v celkovej sume v celkovej sume 20 560 320 Sk vrátane Software Assurance.  Následne v treťom roku platnosti prihlášky  rozšíril počet licencií na 1750 a predĺžil v zmysle uznesenia vlády č. 984/2005 platnosť prihlášky z  multilicenčnej zmluvy Microsoft Enterprise Agreement pre štátnu a verejnú správu v rezorte geodézie, kartografie a katastra.
Úrad geodézie, kartografie a katastra SR nedostal v rámci priorít finančné prostriedky na plnenie multilicenčnej zmluvy a v rozpočte nemá finančné prostriedky na zaplatenie záväzkov vyplývajúcich z multilicenčnej zmluvy z dôvodu nedostatočného zabezpečenia kapipoly Úradu geodézie, kartografie a katastra SR na rok 2007, kde došlo k medziročnému poklesu rozpočtu o 20%. Na úhradu licencií vyplývajúcich z Multilicenčnej zmluvy s Microsoftom požaduje v roku 2007 finančné prostriedky v sume 12 mil. Sk. 
Materiál nebol predmetom rokovania v  poradných orgánoch vlády SR, keďže sa k nemu stanovisko tých orgánov nevyžadovalo.  
Materiál prešiel medzirezortným pripomienkovým konaním a predkladá sa bez rozporov. K materiálu malo pripomienky len Ministerstvo financií SR, ktoré boli zohľadnené.